amanoisuno/poet huggingface dataset:
太湖詩 石板 皮日休
翠石數百步，如板漂不流。空疑水妃意，浮出青玉洲。中若瑩龍劒，外唯疊蛇矛。狂波忽然死，浩氣清且浮。似將翠黛色，抹破太湖秋。安得三五夕，攜酒櫂扁舟。召取月夫人，嘯歌於上頭。又恐霄景闊，虛皇拜仙侯。欲建九錫碑，當立十二樓。瓊文忽然下，石板誰能留。此事少知者，唯應波上鷗。
奉和魯望漁具十五詠 網 皮日休
晚挂溪上網，暎空如霧縠。閑來發其機，旋旋沈平綠。下處若煙雨，牽時似崖谷。必若遇鯤鮞，從教通一目。
奉和魯望漁具十五詠 罩 皮日休
芒鞋下葑中，步步沈輕罩。既爲菱浪颭，亦爲蓮泥膠。人立獨無聲，魚煩似相抄。滿手搦霜鱗，思歸舉輕櫂。
奉和魯望漁具十五詠 𦊔 皮日休
煙雨晚來好，東塘下𦊔去。網小正星𣞷，舟輕欲騰翥。誰知荇深後，恰值魚多處。浦口更有人，停橈一延竚。
奉和魯望漁具十五詠 釣筒 皮日休
籠籦截數尺，標置能幽絕。從浮笠澤煙，任臥桐江月。絲隨碧波漫，餌逐清灘發。好是趁筒時，秋聲正清越。
奉和魯望漁具十五詠 釣車 皮日休
得樂湖海志，不厭華輈小。月中拋一聲，驚起灘上鳥。心將潭底測，手把波文褭。何處覓奔車，平波今渺渺。
奉和魯望漁具十五詠 漁梁 皮日休
波際插翠筠，離離似清籞。遊鱗到溪口，入此無逃所。斜臨楊柳津，靜下鸕鷀侶。編此欲何之，終焉富春渚。
奉和魯望漁具十五詠 叉魚 皮日休
列炬春溪口，平潭如不流。照見遊泳魚，一一如清晝。中目碎瓊碧，毀鱗殷組繡。樂此何太荒，居然媿川后。
奉和魯望漁具十五詠 射魚 皮日休
注矢寂不動，澄潭晴轉烘。下窺見魚樂，怳若翔在空。驚羽決凝碧，傷鱗浮殷紅。堪將指杯術，授與太湖公。
奉和魯望漁具十五詠 鳴桹 皮日休
盡日平湖上，鳴桹仍動槳。丁丁入波心，澄澈和清響。鷺聽獨寂寞，魚驚昧來往。盡水無所逃，川中有鉤黨。
奉和魯望漁具十五詠 滬 皮日休
波中植甚固，磔磔如鰕鬚。濤頭倏爾過，數頃跳鯆䱐。不是細羅密，自爲朝夕驅。空憐指魚命，遣出海邊租。
奉和魯望漁具十五詠 {𥫗/穇} 皮日休
伐彼槎蘗枝，放於冰雪浦。遊魚趁暖處，忽爾來相聚。徒爲棲託心，不問庇庥主。一旦懸鼎鑊，禍機真自取。
奉和魯望漁具十五詠 種魚 皮日休
移土湖岸邊，一半和魚子。池中得春雨，點點活如蟻。一月便翠鱗，終年必頳尾。借問兩綬人，誰知種魚利。
奉和魯望漁具十五詠 藥魚 皮日休
吾無竭澤心，何用藥魚藥。見說放溪上，點點波光惡。食時競夷猶，死者爭紛泊。何必重傷魚，毒涇猶可作。
奉和魯望漁具十五詠 舴艋 皮日休
闊處只三尺，翛然足吾事。低篷挂釣車，枯蚌盛魚餌。只好攜橈坐，唯堪蓋蓑睡。若遣遂平生，艅艎不如是。
奉和魯望漁具十五詠 笭箵 皮日休
朝空笭箵去，暮實笭箵歸。歸來倒卻魚，挂在幽窗扉。但聞鰕蜆氣，欲生蘋藻衣。十年佩此處，煙雨苦霏霏。
添魚具詩 魚菴 皮日休
菴中只方丈，恰稱幽人住。枕上悉漁經，門前空釣具。束竿時倚壁，曬網還侵戶。上浻有楊顒，須留往來路。
添魚具詩 釣磯 皮日休
盤灘一片石，置我山居足。窪處著筣笓，竅中維[𦨧]䑿。多逢沙鳥污，愛彼潭雲觸。狂奴臥此多，所以蹋帝腹。
添魚具詩 蓑衣 皮日休
一領蓑正新，著來沙塢中。隔溪遙望見，疑是綠毛翁。襟色裛䐑靄，袖香䙰褷風。前頭不施衮，何以爲三公。
添魚具詩 篛笠 皮日休
圓似寫月魂，輕如織煙翠。涔涔向上雨，不亂窺魚思。攜來沙日微，挂處江風起。縱帶二梁冠，終身不忘爾。
添魚具詩 背篷 皮日休
儂家背篷樣，似箇大龜甲。雨中跼蹐時，一向聽霎霎。甘從魚不見，亦任鷗相狎。深擁竟無言，空成睡齁䶎。
奉和魯望樵人十詠 樵谿 皮日休
何時有此谿，應便生幽木。橡實養山禽，藤花蒙澗鹿。不止產蒸薪，願當歌棫樸。君知天意無，以此安吾族。
奉和魯望樵人十詠 樵家 皮日休
空山最深處，太古兩三家。雲蘿共夙世，猨鳥同生涯。衣服濯春泉，盤餐烹野花。居茲老復老，不解歎年華。
奉和魯望樵人十詠 樵叟 皮日休
不曾照青鏡，豈解傷華髪。至老未息肩，至今無病骨。家風是林嶺，世祿爲薇蕨。所以兩大夫，天年自爲伐。
奉和魯望樵人十詠 樵子 皮日休
相約晚樵去，跳踉上山路。將花餌鹿麛，以果投猨父。束薪白雲濕，負擔春日暮。何不壽童烏，果爲玄所誤。
奉和魯望樵人十詠 樵徑 皮日休
蒙蘢中一徑，繞在千峰裏。歇處遇松根，危中值石齒。花穿枲衣落，雲拂芒鞋起。自古行此途，不聞顛與墜。
奉和魯望樵人十詠 樵斧 皮日休
腰間插大柯，直入深谿裏。空林伐一聲，幽鳥相呼起。倒樹去李父，傾巢啼木魅。不知仗鉞者，除害誰如此。
奉和魯望樵人十詠 樵擔 皮日休
不敢量樵重，唯知益薪束。軋軋下山時，彎彎向身曲。清泉洗得潔，翠靄侵來綠。看取荷戈人，誰能似吾屬。
奉和魯望樵人十詠 樵風 皮日休
野船渡樵客，來往平波中。縱橫清飆吹，旦暮歸期同。蘋光惹衣白，蓮影涵薪紅。吾當請封爾，直作鏡湖公。
奉和魯望樵人十詠 樵火 皮日休
山客地爐裏，然薪如陽輝。松膏作𣺫瀡，杉子爲珠璣。響誤擊刺鬧，燄疑彗孛飛。傍邊煖白酒，不覺瀑冰垂。
奉和魯望樵人十詠 樵歌 皮日休
此曲太古音，由來無管奏。多云採樵樂，或說林泉候。一唱凝閑雲，再謠悲顧獸。若遇採詩人，誣辭收鄙陋。
酒中十詠 酒星 皮日休
誰遣酒旗耀，天文列其位。彩微嘗似酣，芒弱偏如醉。唯憂犯帝座，只恐騎天駟。若遇卷舌星，讒君應墮地。
酒中十詠 酒泉 皮日休
羲皇有玄酒，滋味何太薄。玉液是澆漓，金沙乃糟粕。春從野鳥沽，晝仍閑猨酌。我願葬茲泉，醉魂似鳧躍。
酒中十詠 酒篘 皮日休
翠{𥫗/筏}初織來，或如古魚器。新從山下買，靜向甔中試。輕可網金醅，疎能容玉蟻。自此好成功，無貽我罍恥。
酒中十詠 酒牀 皮日休
糟牀帶松節，酒膩肥如羜。滴滴連有聲，空疑杜康語。開眉既壓後，染指偷嘗處。自此得公田，不過渾種黍。
酒中十詠 酒壚 皮日休
紅壚高幾尺，頗稱幽人意。火作縹醪香，灰爲冬醷氣。有鎗盡龍頭，有主皆犢鼻。倘得作杜根，傭保何足媿。
酒中十詠 酒樓 皮日休
鉤楯跨通衢，喧鬧當九市。金罍瀲灩後，玉斝紛綸起。舞蝶傍應酣，啼鶯聞亦醉。野客莫登臨，相讎多失意。
酒中十詠 酒旗 皮日休
青幟闊數尺，懸於往來道。多爲風所颺，時見酒名號。拂拂野橋幽，翻翻江市好。雙眸復何事，終竟望君老。
酒中十詠 酒樽 皮日休
犧樽一何古，我抱期幽客。少恐消醍醐，滿擬烘琥珀。猨窺曾撲瀉，鳥蹋經攲仄。度度醒來看，皆如死生隔。
酒中十詠 酒城 皮日休
萬仞峻爲城，沈酣浸其俗。香侵井幹過，味染濠波淥。朝傾踰百榼，暮壓幾千斛。吾將隸此中，但爲閽者足。
酒中十詠 酒鄉 皮日休
何人置此鄉，杳在天皇外。有事忘哀樂，有時忘顯晦。如尋罔象歸，似與希夷會。從此共君遊，無煩用冠帶。
奉和添酒中六詠 酒池 皮日休
八齊競奔注，不知深幾丈。竹葉島紆徐，鳧花波蕩漾。醺應爛地軸，浸可柔天壤。以此獻吾君，願銘於[几]杖。
奉和添酒中六詠 酒龍 皮日休
銅爲蚴蟉鱗，鑄作鱙𬵩角。吐處百里雷，瀉時千丈壑。初疑潛苑囿，忽似拏寥廓。遂使銅雀臺，香消野花落。
奉和添酒中六詠 酒甕 皮日休
堅淨不苦窳，陶於醉封疆。臨溪刷舊痕，隔屋聞新香。移來近麴室，倒處臨糟牀。所嗟無比鄰，余亦能偷嘗。
奉和添酒中六詠 酒船 皮日休
剡桂復刳蘭，陶陶任行樂。但知涵泳好，不計風濤惡。嘗行麴封內，稍繫糟丘泊。東海如可傾，乘之就斟酌。
奉和添酒中六詠 酒鎗 皮日休
象鼎格仍高，其中不烹餁。唯將煮濁醪，用以資酣飲。偏宜旋樵火，稍近餘酲枕。若得伴琴書，吾將著閑品。
奉和添酒中六詠 酒杯 皮日休
昔有嵇氏子，龍章而鳳姿。手揮五弦罷，聊復一樽持。但取性澹泊，不知味醇醨。茲器不復見，家家唯玉巵。
茶中雜詠 茶塢 皮日休
閑尋堯氏山，遂入深深塢。種荈已成園，栽葭寧記畝。石窪泉似掬，巖罅雲如縷。好是夏初時，白花滿煙雨。
茶中雜詠 茶人 皮日休
生於顧渚山，老在漫石塢。語氣爲茶荈，衣香是煙霧。庭從𣟤子遮，果任獳師虜。日晚相笑歸，腰間佩輕蔞。
茶中雜詠 茶筍 皮日休
褎然三五寸，生必依巖洞。寒恐結紅鉛，暖疑銷紫汞。圓如玉軸光，脆似瓊英凍。每爲遇之疎，南山挂幽夢。
茶中雜詠 茶籯 皮日休
筤篣曉攜去，驀箇山桑塢。開時送紫茗，負處沾清露。歇把傍雲泉，歸將挂煙樹。滿此是生涯，黃金何足數。
茶中雜詠 茶舍 皮日休
陽崖枕白屋，幾口嬉嬉活。棚上汲紅泉，焙前蒸紫蕨。乃翁研茗後，中婦拍茶歇。相向掩柴扉，清香滿山月。
茶中雜詠 茶竈 皮日休
南山茶事動，竈起巖根傍。水煮石髪氣，薪然杉脂香。青瓊蒸後凝，綠髓炊來光。如何重辛苦，一一輸膏粱。
茶中雜詠 茶焙 皮日休
鑿彼碧巖下，恰應深二尺。泥易帶雲根，燒難礙石脉。初能燥金餅，漸見乾瓊液。九里共杉林，相望在山側。
茶中雜詠 茶鼎 皮日休
龍舒有良匠，鑄此佳樣成。立作菌蠢勢，煎爲潺湲聲。草堂暮雲陰，松窗殘雪明。此時勺複茗，野語知逾清。
茶中雜詠 茶甌 皮日休
邢客與越人，皆能造茲器。圓似月魂墮，輕如雲魄起。棗花勢旋眼，蘋沫香沾齒。松下時一看，支公亦如此。
茶中雜詠 煑茶 皮日休
香泉一合乳，煎作連珠沸。時看蟹目濺，乍見魚鱗起。聲疑松帶雨，餑恐生煙翠。尚把瀝中山，必無千日醉。
石榴歌 皮日休
蟬噪秋枝槐葉黃，石榴香老愁寒霜。流霞包染紫鸚粟，黃蠟紙裹紅瓠房。玉刻冰壺含露濕，斕斑似帶湘娥泣。蕭孃初嫁嗜甘酸，嚼破水精千萬粒。
奉和魯望四明山九題 石窗 皮日休
窗開自真宰，四達見蒼涯。苔染渾成綺，雲漫便當紗。櫺中空吐月，扉際不扃霞。未會通何處，應憐玉女家。
奉和魯望四明山九題 過雲 皮日休
粉洞二十里，當中幽客行。片時迷鹿迹，寸步隔人聲。以杖探虛翠，將襟惹薄明。經時未過得，恐是入層城。
奉和魯望四明山九題 雲南 皮日休
雲南背一川，無雁到峰前。墟里生紅藥，人家發白泉。兒童皆似古，婚嫁盡如仙。共作真官戶，無由稅石田。
奉和魯望四明山九題 雲北 皮日休
雲北晝冥冥，空疑背壽星。犬能諳藥氣，人解寫芝形。野歇遇松蓋，醉書逢石屏。焚香住此地，應得入金庭。
奉和魯望四明山九題 鹿亭 皮日休
鹿羣多此住，因構白雲楣。待侶傍花久，引麛穿竹遲。經時掊玉澗，盡日嗅金芝。爲在石窗下，成仙自不知。
奉和魯望四明山九題 樊榭 皮日休
主人成列仙，故榭獨依然。石洞鬨人笑，松聲驚鹿眠。井香爲大藥，和語是靈篇。欲買重棲隱，雲峰不售錢。
奉和魯望四明山九題 潺湲洞 皮日休
陰宮何處淵，到此洞潺湲。敲碎一輪月，鎔銷半段天。響高吹谷動，勢急歕雲旋。料得深秋夜，臨流盡古仙。
奉和魯望四明山九題 青櫺子 皮日休
山風熟異果，應是供真仙。味似雲腴美，形如玉腦圓。銜來多野鶴，落處半靈泉。必共玄都柰，花開不記年。
奉和魯望四明山九題 鞠侯 皮日休
堪羨鞠侯國，碧巖千萬重。煙蘿爲印綬，雲壑是隄封。泉遣狙公護，果教𤟤子供。爾徒如不死，應得躡玄蹤。
五貺詩 五瀉舟 皮日休
何事有青錢，因人買釣船。闊容兼餌坐，深許共蓑眠。短好隨朱鷺，輕堪倚白蓮。自知無用處，卻寄五湖仙。
五貺詩 華頂杖 皮日休
金庭仙樹枝，道客自攜持。探洞求丹粟，挑雲覓白芝。量泉將濯足，闌鶴把支頤。以此將爲贈，惟君盡得知。
五貺詩 太湖硯 皮日休
求於花石間，怪狀乃天然。中瑩五寸劒，外[差]千疊蓮。月融還似洗，雲濕便堪研。寄與先生後，應添內外篇。
五貺詩 烏龍養和 皮日休
壽木拳數尺，天生形狀幽。把疑傷虺節，用恐破蛇瘤。置合月觀內，買須雲肆頭。料君攜去處，煙雨太湖舟。
五貺詩 訶陵樽 皮日休
一片鱟魚殼，其中生翠波。買須能紫貝，用合對紅螺。盡瀉判狂藥，禁敲任浩歌。明朝與君後，爭那玉山何。
秋晚留題魯望郊居二首 一 皮日休
竹樹冷濩落，入門神已清。寒蛩傍枕響，秋菜上牆生。黃犬病仍吠，白驢飢不鳴。唯將一杯酒，盡日慰劉楨。
秋晚留題魯望郊居二首 二 皮日休
冷臥空齋內，餘酲夕未消。秋花如有恨，寒蝶似無憀。簷上落鬬雀，籬根生晚潮。若輪羈旅事，猶自勝臯橋。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 一 皮日休
一方蕭灑地，之子獨深居。繞屋親栽竹，堆牀手寫書。高風翔砌鳥，暴雨失池魚。暗識歸山計，村邊買鹿車。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 二 皮日休
籬疎從綠槿，簷亂任黃茅。壓酒移谿石，煎茶拾野巢。靜窗懸雨笠，閑壁挂煙匏。支遁今無骨，誰爲世外交。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 三 皮日休
繭稀初上簇，醅盡未乾牀。盡日留蠶母，移時祭麴王。趁泉澆竹急，候雨種蓮忙。更葺園中景，應爲顧辟疆。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 四 皮日休
靜僻無人到，幽深每自知。鶴來添口數，琴到益家資。壞塹生魚沫，頹簷落燕兒。空將綠蕉葉，來往寄閑詩。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 五 皮日休
夏過無擔石，日高開板扉。僧雖與筒簟，人不典蕉衣。鶴靜共眠覺，鷺馴同釣歸。生公石上月，何夕約譚微。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 六 皮日休
經歲岸烏紗，讀書三十車。水痕侵病竹，蛛網上衰花。詩任傳漁客，衣從遞酒家。知君秋晚事，白幘刈胡麻。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 七 皮日休
寂歷秋懷動，蕭條夏思殘。久貧空酒庫，多病束魚竿。玄想凝鶴扇，清齋拂鹿冠。夢魂無俗事，夜夜到金壇。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 八 皮日休
閉門無一事，安穩臥涼天。砌下翹飢鶴，庭陰落病蟬。倚杉閑把易，燒朮靜論玄。賴有包山客，時時寄紫泉。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 九 皮日休
病起扶靈壽，翛然強到門。與杉除敗葉，爲石整危根。薜蔓任遮壁，蓮莖臥枕盆。明朝有忙事，召客斵桐孫。
臨頓爲吳中偏勝之地陸魯望居之不出郛郭曠若郊墅余每相訪欵然惜去因成五言十首奉題屋壁 十 皮日休
緩頰稱無利，低眉號不能。世情都太薄，俗意就中憎。雲態不知驟，鶴情非會徵。畫臣誰奉詔，來此寫姜肱。
旅舍除夜 皮日休
永夜誰能守，羈心不放眠。挑燈猶故歲，聽角已新年。出谷空嗟晚，銜杯尚媿先。晚來辭逆旅，雪涕野槐天。
魯望示廣文先生吳門二章情格高散可醒俗態因追想山中風度次韻屬和存於詩編魯望之命也 一 皮日休
我見先生道，休思鄭廣文。鶴翻希作伴，鷗却覓爲羣。逸好冠清月，高宜著白雲。朝廷未無事，爭任醉醺醺。
魯望示廣文先生吳門二章情格高散可醒俗態因追想山中風度次韻屬和存於詩編魯望之命也 二 皮日休
能諳肉芝樣，解講隱書文。終古神仙窟，窮年麋鹿羣。行廚煮白石，臥具拂青雲。應在雷平上，支頤復半醺。
虎丘寺殿前有古杉一本形狀醜怪圖之不盡況百卉競媚若妬若媢娼唯此杉死抱奇節髐然闖然不知雨露之可生也風霜之可瘁也乃造化者方外之材乎遂賦三百言以見志 皮日休
種日應逢晉，枯來必自隋。鰐狂將立處，螭鬬未開時。卓犖擲槍幹，叉牙束戟枝。初驚蟉篆活，復訝獝狂癡。勁質如堯瘦，貞容學舜黴。勢能擒土伯，醜可駭山祇。虎爪拏巖穩，虬身脫浪欹。槎頭禿似刷，枿觜利於錐。突兀方相脛，鱗皴夏氏胝。根應藏鬼血，柯欲漏龍漦。抝似神荼怒，呀如猰貐飢。朽癰難可吮，枯瘇不堪治。一炷玄雲拔，三尋黑矟奇。狼頭㪍窣豎，蠆尾掘攣垂。目燥那逢爟，心開豈中鈹。任苔爲疥癬，從蠹作瘡痍。品格齊遼鶴，年齡等寶龜。將懷縮地力，欲負拔山姿。未倒防風骨，初僵負貳屍。漆書明古本，鐵室抗全師。碨礧還無極，伶俜又莫持。堅應敵駿骨，文定寫甝皮。蟠屈愁凌剎，騰驤恐攫池。搶煙寒嶱𡾲，披蔦靜䙰褷。威仰誠難識，句芒恐不知。好燒胡律看，堪共達多期。寡色諸芳笑，無聲衆籟疑。終添八柱位，未要一繩維。盡日來唯我，當春翫更誰。他年如入用，直構太平基。
新秋言懷寄魯望三十韻 皮日休
新秋入破宅，疎澹若平郊。戶牖深如窟，詩書亂似巢。移牀驚蟋蟀，拂匣動蠨蛸。靜把泉華掬，閑拈乳管敲。檜身渾箇矮，石面得能䫜。小桂如拳葉，新松似手梢。鶴鳴轉清角，鶻下撲金𩩉。合藥還慵服，爲文亦嬾抄。煩心入夜醒，疾首帶涼抓。杉葉尖如鏃，藤絲靭似鞘。僨田含紫芋，低蔓隱青匏。老柏渾如疥，陰苔忽似膠。王餘落敗塹，胡孟入空庖。度日忘冠帶，經時憶酒肴。有心同木偶，無舌並金鐃。興欲添玄測，狂將換易爻。達人唯落落，俗士自譊譊。底力將排難，何顏用解嘲。欲銷毀後骨，空轉坐來胞。猶豫應難抱，狐疑不易包。等閑逢毒蠚，容易遇咆哮。時事方千蝎，公途正二崤。名微甘世棄，性拙任時拋。白日須投分，青雲合定交。仕應同五柳，歸莫捨三茅。澗鹿從來去，煙蘿任溷殽。狙公鬧後戲，雲母病來𦾱。從此居方丈，終非競斗筲。道窮應鬼遣，性拙必天教。無限疎慵事，憑君解一瓟。
奉和魯望秋日遣懷次韻 皮日休
高蹈爲時背，幽懷是事兼。神仙君可致，江海我能淹。共守庚申夜，同看乙巳占。藥囊除紫蠹，丹竈拂紅鹽。與物深無競，於生亦太廉。鴻災因足警，魚禍爲稀潛。筆硯秋光洗，衣巾夏蘚霑。酒甔香竹院，魚籠挂茅簷。琴忘因拋譜，詩存爲致籤。茶旗經雨展，石笋帶雲尖。鶴共心情慢，烏同面色黔。向陽裁白帢，終歲憶貂襜。取嶺爲山障，將泉作水簾。溪晴多晚鷺，池廢足秋蟾。破衲雖云補，閑齋未辦苫。共君還有役，竟夕得厭厭。
江南書情二十韻寄秘閣韋校書貽之商洛宋先輩垂文二同年 皮日休
四載加前字，今來未改銜。君批鳳尾詔，我住虎頭巖。季氏唯謀逐，臧倉只擬讒。時訛輕五羖，俗淺重三緘。瘦去形如鶴，憂來態似獑。才非師趙壹，直欲效陳咸。孤竹寧收笛，黃琮未作瑊。作羊寧免狠，爲兔即須毚。枕戶槐從亞，侵堦草嬾芟。壅泉教咽咽，壘石放巉巉。掣釣隨心動，抽書任意杴。茶教弩父摘，酒遣僰童監。默坐看山困，清齋飲水嚴。蘚生天竺屐，煙外洞庭帆。病久新烏帽，閑多著白衫。藥苞陳[雨]匼，詩草蠹雲函。遣客呼林狖，辭人寄海𧍧。室唯搜古器，錢只買秋杉。寡合無深契，相期有至諴。他年如訪問，煙蔦暗髟髟。
憶洞庭觀步十韻 皮日休
前時登觀步，暑雨正錚摐。上戍看綿蕝，登村度石矼。崦花時有蔟，溪鳥不成雙。遠樹點黑矟，遙峰露碧幢。巖根瘦似殼，杉破腹如腔。䘨𧘈漁人服，筕篖野店窗。多攜白木鍤，愛買紫泉缸。仙犬聲音古，遺民意緒厖。何文堪緯地，底策可經邦。自此將妻子，歸山不姓龐。
諫議以罷郡將歸以六韻賜示因佇詶獻 皮日休
欲下持衡詔，先容解印歸。露濃春後澤，霜薄霽來威。舊化堪治疾，餘恩可療飢。隔花攀去櫂，穿柳挽行衣。佐理能無取，酬知力甚微。空將千感淚，異日拜黃扉。
過雲居院玄福上人舊居 皮日休
重到雲居獨悄然，隔窗窺影尚疑禪。不逢野老來聽法，猶見鄰僧爲引泉。龕上已生新石耳，壁間空帶舊茶煙。南宗弟子時時到，泣把山花奠几筵。
陪江西裴公遊襄州延慶寺 皮日休
丹霄路上歇征輪，勝地偷閑一日身。不署前驅驚野鳥，唯將後乘載詩人。巖邊候吏雲遮却，竹下朝衣露滴新。更向碧山深處問，不妨猶有草茅臣。
西塞山泊漁家 皮日休
白綸巾下髪如絲，靜倚楓根坐釣磯。中婦桑村挑葉去，小兒沙市買蓑歸。雨來蓴菜流船滑，春後鱸魚墜釣肥。西塞山前終日客，隔波相羨盡依依。
襄州春遊 皮日休
信馬騰騰觸處行，春風相引與詩情。等閑遇事成歌詠，取次衝筵隱姓名。映柳認人多錯誤，透花窺鳥最分明。岑牟單絞何曾著，莫道猖狂似禰衡。
送從弟皮崇歸復州 皮日休
羨爾優游正少年，竟陵煙月似吳天。車螯近岸無妨取，舴艋隨風不費牽。處處路傍千頃稻，家家門外一渠蓮。慇懃莫笑襄陽住，爲愛南溪縮項鳊。
題潼關蘭若 皮日休
潼津罷驚有招提，近百年無戰馬嘶。壯士不言三尺劒，謀臣休道一丸泥。昔時馳道洪波上，今日宸居紫氣西。關吏不勞重借問，棄繻生擬入耶溪。
襄陽閑居與友生夜會 皮日休
習隱悠悠世不知，林園幽事遞相期。舊絲再上琴調晚，壞葉重燒酒煖遲。三徑引時寒步月，四鄰偷得夜吟詩。草玄寂淡無人愛，不遇劉歆更語誰。
習池晨起 皮日休
清曙蕭森載酒來，涼風相引繞亭臺。數聲翡翠背人去，一番芙蓉含日開。茭葉深深埋釣艇，魚兒漾漾逐流杯。竹屏風下登山屐，十宿高陽忘却迴。
秋晚自洞庭湖別業寄穆秀才 皮日休
破村寥落過重陽，獨自攖寧葺草房。風撦紅蕉仍換葉，雨淋黃菊不成香。野猨偷栗重窺戶，落雁疑人更繞塘。他日若修耆舊傳，爲予添取此書堂。
華山李鍊師所居 皮日休
麻姑古貌上仙才，謫向蓮峰管玉臺。瑞氣染衣金液啓，香煙映面紫文開。孤雲盡日方離洞，雙鶴移時只有苔。深夜寂寥存想歇，月天時下草堂來。
宏詞下第感恩獻兵部侍郎 皮日休
分明仙籍列清虛，自是還丹九轉疎。畫虎已成翻類狗，登龍纔變即爲魚。空慙季布千金諾，但負劉弘一紙書。猶有報恩方寸在，不知通塞竟何如。
襄州漢陽王故宅 皮日休
碑字依稀廟已荒，猶聞耆舊憶賢王。園林一半爲他主，山水虛言是故鄉。戟戶野蒿生翠瓦，舞樓栖鴿汙雕梁。柱天功業緣何事，不得終身似霍光。
傷盧獻秀才 皮日休
愍征新價欲凌空，一首堪欺左太沖。只爲白衣聲過重，且非青漢路難通。貴侯待寫過門下，詞客偷名入卷中。手弄桂枝嫌不折，直教身歿負春風。
南陽 皮日休
昆陽王氣已蕭疎，依舊山河捧帝居。廢路塌平殘瓦礫，破墳耕出爛圖書。綠莎滿縣年荒後，白鳥盈溪雨霽初。二百年來霸王業，可知今日是丘墟。
秋晚訪李處士所居 皮日休
門前襄水碧潺潺，靜釣歸來不掩關。書閣鼠穿廚簏破，竹園霜後桔橰閑。兒童不許驚幽鳥，藥草須教上假山。莫爲愛詩偏念我，訪君多得醉中還。
李處士郊居 皮日休
石衣如髪小溪清，溪上柴門架樹成。園裏水流澆竹響，窗中人靜下棋聲。幾多狎鳥皆諳性，無限幽花未得名。滿引紅螺詩一首，劉楨失却病心情。
送令狐補闕歸朝 皮日休
文如日月氣如虹，舉國重生正始風。且願仲山居左掖，只憂徐邈入南宮。朝衣正在天香裏，諫草應焚禁漏中。爲說明年今日事，晉廷新拜黑頭公。
洛中寒食二首 一 皮日休
千門萬戶掩斜暉，繡幰金銜晚未歸。擊鞠王孫如錦地，鬬雞公子似花衣。嵩雲靜對行臺起，洛鳥閑穿上苑飛。唯有路傍無意者，獻書未納問淮肥。
洛中寒食二首 二 皮日休
遠近垂楊映鈿車，天津橋影壓神霞。弄春公子正迴首，趁節行人不到家。洛水萬年雲母竹，漢陵千載野棠花。欲知豪貴堪愁處，請看邙山晚照斜。
登第後寒食杏園有宴因寄錄事宋垂文同年 皮日休
雨洗清明萬象鮮，滿城車馬簇紅筵。恩榮雖得陪高會，科禁惟憂犯列仙。當醉不知開火日，正貧那似看花年。縱來恐被青娥笑，未納春風一宴錢。
陳先輩故居 皮日休
杉桂交陰一里餘，逢人渾似洞天居。千株橘樹唯沽酒，十頃蓮塘不買魚。藜杖閑來侵徑竹，角巾端坐滿樓書。襄陽無限煙霞地，難覓幽奇似此殊。
奉和魯望寒夜訪寂上人次韻 皮日休
院寒青靄正沈沈，霜棧乾鳴入古林。數葉貝書松火暗，一聲金磬檜煙深。陶潛見社無妨醉，殷浩譚經不廢吟。何事欲攀塵外契，除君皆有利名心。
江南道中懷茅山廣文南陽博士三首 一 皮日休
寒嵐依約認華陽，遙想高人臥草堂。半日始齋青䭀飯，移時空印白檀香。鶴雛入夜歸雲屋，乳管逢春落石牀。誰道夫君無伴侶，不離窗下見羲皇。
江南道中懷茅山廣文南陽博士三首 二 皮日休
住在華陽第八天，望君唯欲結良緣。堂扃洞裏千秋燕，廚蓋巖根數斗泉。壇上古松疑度世，觀中幽鳥恐成仙。不知何事迎新歲，烏納裘中一覺眠。
江南道中懷茅山廣文南陽博士三首 三 皮日休
五色香煙惹內文，石飴初熟酒初醺。將開丹竈那防鶴，欲算棋圖却望雲。海氣平生當洞見，瀑冰初坼隔山聞。如何世外無交者，一臥金壇只有君。
奉和魯望早春雪中作吳體見寄 皮日休
威仰噤死不敢語，瓊花雲魄清珊珊。溪光冷射觸𪈺瑦，柳帶凍脆攢欄杆。竹根乍燒玉節快，酒面新潑金膏寒。全吳縹瓦十萬戶，惟君與我如袁安。
吳中言情寄魯望 皮日休
古來傖父愛吳鄉，一上胥臺不可忘。愛酒有情如手足，除詩無計似膏肓。宴時不輟琅書味，齋日難判玉鱠香。爲說松江堪老處，滿船煙月濕莎裳。
行次野梅 皮日休
蔦拂蘿捎一樹梅，玉妃無侶獨裴回。好臨王母瑤池發，合傍蕭家粉水開。共月已爲迷眼伴，與春先作斷腸媒。不堪便向多情道，萬片霜華雨損來。
揚州看辛夷花 皮日休
臘前千朵亞芳叢，細膩偏勝素柰功。螓首不言披曉雪，麝臍無主任春風。一枝拂地成瑤圃，數樹參庭是蘂宮。應爲當時天女服，至今猶未放全紅。
暇日獨處寄魯望 皮日休
幽慵不覺耗年光，犀柄金徽亂一牀。野客共爲賒酒計，家人同作借書忙。園蔬預遣分僧料，廩粟先教算鶴糧。無限高情好風月，不妨猶得事吾王。
屣步訪魯望不遇 皮日休
雪晴墟里竹欹斜，蠟屐徐吟到陸家。荒徑埽稀堆柏子，破扉開澀染苔花。壁閑定欲圖雙檜，廚靜空如飯一麻。擬受太玄今不遇，可憐遺恨似侯芭。
開元寺客省早景即事 皮日休
客省蕭條柿葉紅，樓臺如畫倚霜空。銅池數滴桂上雨，金鐸一聲松杪風。鶴靜時來珠像側，鴿馴多在寶幡中。如何塵外虛爲契，不得支公此會同。
奉和魯望獨夜有懷吳體見寄 皮日休
病鶴帶霧傍獨屋，破巢含雪傾孤梧。濯足將加漢光腹，抵掌欲捋梁武鬚。隱几清吟誰敢敵，枕琴高臥真堪圖。此時枉欠高散物，楠瘤作樽石作壚。
病中有人惠海蟹轉寄魯望 皮日休
紺甲青筐染菭衣，島夷初寄北人時。離居定有石帆覺，失伴唯應海月知。族類分明連璅𤥐形容好箇似蟛蜞。病中無用霜螯處，寄與夫君左手持。
病中美景頗阻追遊因寄魯望 皮日休
癭牀閑臥晝迢迢，唯把真如慰寂寥。南國不須收薏苡，百年終竟是芭蕉。藥前美祿應難斷，枕上芳辰豈易銷。看取病來多少日，早梅零落玉華焦。
魯望以花翁之什見招因次韻詶之 皮日休
九十攜鋤傴僂翁，小園幽事盡能通。斸煙栽藥爲身計，負水澆花是世功。婚嫁定期杉葉紫，蓋藏應待桂枝紅。不知家道能多少，只在句芒一夜風。
病中庭際海石榴花盛發感而有寄 皮日休
一夜春光綻絳囊，碧油枝上晝煌煌。風勻秖似調紅露，日暖唯憂化赤霜。火齊滿枝燒夜月，金津含蘂滴朝陽。不知桂樹知情否，無限同遊阻陸郎。
早春以橘子寄魯望 皮日休
箇箇和枝葉捧鮮，彩凝猶帶洞庭煙。不爲韓嫣金丸重，直是周王玉果圓。剖似日魂初破後，弄如星髓未銷前。知君多病仍中聖，盡送寒苞向枕邊。
病中書情寄上崔諫議 皮日休
十日來來曠奉公，閉門無事忌春風。蟲絲度日縈琴薦，蛀粉經時落酒筒。馬足歇從殘漏外，魚須拋在亂書中。慇懃莫怪求醫切，只爲山櫻欲放紅。
病孔雀 皮日休
煙花雖媚思沈冥，猶自擡頭護翠翎。強聽紫簫如欲舞，困眠紅樹似依屏。因思桂蠹傷肌骨，爲憶松鵝損性靈。盡日春風吹不起，鈿毫金縷一星星。
奉和魯望上元日道室焚修 皮日休
明真臺上下仙官，玄藻初吟萬籟寒。飆御有聲時杳杳，寶衣無影自珊珊。蘂書乞見齋心易，玉籍求添拜首難。端簡不知清景暮，靈蕪香燼落金壇。
奉詶魯望惜春見寄 皮日休
十五日中春日好，可憐沈痼冷如灰。以前雖被愁將去，向後須教醉領來。梅片盡飄輕粉靨，柳芽初吐爛金醅。病中無限花番次，爲約東風且住開。
聞魯望遊顏家林園病中有寄 皮日休
一夜韶姿著水光，謝家春草滿池塘。細挑泉眼尋新脉，輕把花枝嗅宿香。蝶欲試飛猶護粉，鶯初學囀尚羞簧。分明不得同君賞，盡日傾心羨索郎。
奉和魯望春雨即事次韻 皮日休
織恨凝愁映鳥飛，半旬飄灑掩韶暉。山容洗得如煙瘦，地脉流來似乳肥。野客正閑移竹遠，幽人多病探花稀。何年細濕華陽道，兩乘巾車相並歸。
魯望春日多尋野景日休抱疾杜門因有是寄 皮日休
野侶相逢不待期，半緣幽事半緣詩。烏紗任岸穿筋竹，白袷從披趁肉芝。數卷蠹書棊處展，幾升菰米釣前炊。病中不用君相憶，折取山櫻寄一枝。
魯望以躬掇野蔬兼示雅什用以詶謝 皮日休
杖擿春煙暖向陽，煩君爲我致盈筐。深挑乍見牛脣液，細掐徐聞鼠耳香。紫甲採從泉脉畔，翠牙搜自石根傍。彫胡飯熟𩝊餬軟，不是高人不合嘗。
臥病感春寄魯望 皮日休
烏皮几上困騰騰，玉柄清羸媿不能。昨夜眠時稀似鶴，今朝餐數減於僧。藥銷美祿應夭折，醫過芳辰定鬼憎。任是雨多遊未得，也須收在探花朋。
奉和魯望徐方平後聞赦次韻 皮日休
金雞煙外上臨軒，紫誥新垂作解恩。涿鹿未銷初敗血，新安頓雪已坑魂。空林葉盡蝗來郡，腐骨花生戰後村。未遣蒲車問幽隱，共君應老抱桐孫。
奉詶魯望見荅魚牋之什 皮日休
輕如隱起膩如飴，除却鮫工解製稀。欲寫恐成河伯詔，試裁疑是水仙衣。毫端白獺脂猶濕，指下冰蠶子欲飛。若用莫將閑處去，好題春思贈江妃。
病後春思 皮日休
連錢錦暗麝氛氳，荆思多才詠鄂君。孔雀鈿寒窺沼見，石榴紅重墮堦聞。牢愁有度應如月，春夢無心秖似雲。應笑病來慙滿願，花牋好作斷腸文。
偶成小酌招魯望不至以詩爲解因次韻詶之 皮日休
醉侶相邀愛早陽，小筵催辦不勝忙。衝深柳駐吳娃幰，倚短花排羯鼓牀。金鳳欲爲鶯引去，鈿蟬疑被蝶勾將。如何共是忘形者，不見漁陽摻一場。
以紗巾寄魯望因而有作 皮日休
周家新樣替三梁，裹髪偏宜白面郎。掩歛乍疑裁黑霧，輕明渾似戴玄霜。今朝定見看花昃，明日應聞漉酒香。更有一般君未識，虎文巾在絳霄房。
臨頓宅將有歸于之日魯望以詩見貺因抒懷詶之 皮日休
共老林泉忍暫分，此生應不識迴文。幾枚竹笥送德曜，一乘柴車迎少君。舉案品多緣澗藥，承家事少爲谿雲。居然自是幽人事，輒莫教他孫壽聞。
奉和魯望謝惠巨魚之半 皮日休
釣公來信自松江，三尺春魚撥刺霜。腹內舊鉤苔染澀，腮中新餌藻和香。冷鱗中斷榆錢破，寒骨平分玉筯光。何事貺君偏得所，秖緣同是越航郎。
館娃宮懷古 皮日休
豔骨已成蘭麝土，宮牆依舊壓層崖。弩臺雨壞逢金鏃，香徑泥銷露玉釵。硯沼只留溪鳥浴，屧廊空信野花埋。姑蘇麋鹿真閑事，須爲當時一愴懷。
以紫石硯寄魯望兼詶見贈 皮日休
樣如金蹙小能輕，微潤將融紫玉英。石墨一研爲鳳尾，寒泉半勺是龍睛。騷人白芷傷心暗，狎客紅筵奪眼明。兩地有期皆好用，不須空把洗溪聲。
奉和魯望同遊北禪院 皮日休
戚歷杉陰入草堂，老僧相見似相忘。吟多幾轉蓮花漏，坐久重焚柏子香。魚慣齋時分淨食，鴿能閑處傍禪牀。雲林滿眼空羈滯，欲對彌天卻自傷。
孫發百篇將遊天台請詩贈行因以送之 皮日休
孫子荆家思有餘，元戎曾薦入公車。百篇宮體喧金屋，一日官銜下玉除。紫府近通齋後夢，赤城新有寄來書。因逢二老如相問，正滯江南爲𩸃魚。
奉和魯望薔薇次韻 皮日休
誰繡連延滿戶陳，暫應遮得陸郎貧。紅芳掩歛將迷蝶，翠蔓飄颻欲挂人。低拂地時如墮馬，高臨牆處似窺鄰。秖應是董雙成戲，剪得神霞寸寸新。
聞開元寺開笋園寄章上人 皮日休
園鏁開聲駭鹿羣，滿林鮮籜水犀文。森森競泫林梢雨，𡾼𡾼爭穿石上雲。並出亦如鵝管合，各生還似犬牙分。折煙束露如相遺，何胤明朝不茹葷。
開元寺佛鉢詩 皮日休
帝青石作綠冰姿，曾得金人手自持。拘律樹邊齋散後，提羅花下洗來時。乳麋味斷中天覺，麥麨香消大劫知。從此共君親頂戴，斜風應不等閑吹。
夏首病愈因招魯望 皮日休
曉入清和尚袷衣，夏陰初合掩雙扉。一聲撥穀桑柘晚，數點舂鋤煙雨微。貧養山禽能箇瘦，病關芳草就中肥。明朝早起非無事，買得蓴絲待陸機。
奉和魯望新夏東郊閑泛 皮日休
水物輕明淡似秋，多情才子倚蘭舟。碧莎裳下攜詩草，黃{𥫗/罒/伐}樓中挂酒篘。蓮葉蘸波初轉櫂，魚兒簇餌未諳鉤。共君莫問當時事，一點沙禽勝五侯。
奉和魯望四月十五日道室書事 皮日休
忘朝齋戒是尋常，靜啓金根第幾章。竹葉飲爲甘露色，蓮花鮓作肉芝香。松膏背日凝雲磴，丹粉經年染石牀。剩欲與君終此志，頑仙唯恐鬢成霜。
奉和魯望看壓新醅 皮日休
一簀松花細有聲，旋將渠椀撇寒清。秦吳只恐篘來近，劉項真能釀得平。酒德有神多客頌，醉鄉無貨沒人爭。五湖煙水郎山月，合向樽前問底名。
登初陽樓寄懷北平郎中 皮日休
危樓新製號初陽，白粉青葌射沼光。避酒幾浮輕舴艋，下棊曾覺睡鴛鴦。投鉤列坐圍華燭，格簺分朋占靚妝。莫怪重登頻有恨，二年曾侍舊吳王。
夏初訪魯望偶題小齋 皮日休
半里芳陰到陸家，藜牀相勸飯胡麻。林間度宿拋棊局，壁上經旬挂釣車。野客病時分竹米，鄰翁齋日乞藤花。踟躕爲放閑人去，半[岸]紗帩待月華。
所居首夏水木尤清適然有作 皮日休
病來無事草堂空，晝水休聞十二筒。桂靜似逢青眼客，松閑如見綠毛翁。潮期暗動庭泉碧，梅信微侵地障紅。盡日枕書慵起得，被君猶自笑從公。
重玄寺元達年逾八十好種名藥凡所植者多至自天台四明包山句曲叢翠紛糅各可指名余奇而訪之因題二章 一 皮日休
雨滌煙鋤傴僂賷，紺牙紅甲兩三畦。藥名却笑桐君少，年紀翻嫌竹祖低。白石靜敲蒸朮火，清泉閑洗種花泥。怪來昨日休持鉢，一尺彫胡似掌齊。
重玄寺元達年逾八十好種名藥凡所植者多至自天台四明包山句曲叢翠紛糅各可指名余奇而訪之因題二章 二 皮日休
香蔓蒙蘢覆昔邪，桂煙杉露濕袈裟。石盆換水撈松葉，竹徑穿牀避笋芽。藜杖移時挑細藥，銅缾盡日灌幽花。支公謾道憐神駿，不及今朝種一麻。
懷華陽潤卿博士三首 一 皮日休
先生一向事虛皇，天市壇西與世忘。環堵養龜看氣訣，刀圭餌犬試仙方。靜探石腦衣裾潤，閑鍊松脂院落香。聞道徵賢須有詔，不知何日到良常。
懷華陽潤卿博士三首 二 皮日休
冥心唯事白英君，不問人間爵與勳。林下醉眠仙鹿見，洞中閑話隱芝聞。石牀臥苦渾無蘚，藤篋開稀恐有雲。料得虛皇新詔樣，青瓊板上綠爲文。
懷華陽潤卿博士三首 三 皮日休
鳳骨輕來稱瘦容，華陽館主未成翁。數行玉札存心久，一掬雲漿漱齒空。白石煮多熏屋黑，丹砂埋久染泉紅。他年欲事先生去，十賚須加陸逸沖。
魯望以竹夾膝見寄因次韻詶謝 皮日休
圓於玉柱滑於龍，來自衡陽彩翠中。拂潤恐飛清夏雨，叩虛疑貯碧湘風。大勝書客裁成柬，頗賽谿翁截[作]筒。從此角巾因爾戴，俗人相訪若爲通。
夏景無事因懷章來二上人二首 一 皮日休
澹景微陰正送梅，幽人逃暑癭柟杯。水花移得和魚子，山蕨收時帶竹胎。嘯館大都偏見月，醉鄉終竟不聞雷。更無一事唯留客，卻被高僧怕不來。
夏景無事因懷章來二上人二首 二 皮日休
佳樹盤珊枕草堂，此中隨分亦閑忙。平鋪風簟尋琴譜，靜掃煙窗著藥方。幽鳥見貧留好語，白蓮知臥送清香。從今有計消閑日，更爲支公置一牀。
寄瓊州楊舍人 皮日休
德星芒彩瘴天涯，酒樹堪消謫宦嗟。行遇竹王因設奠，居逢木客又遷家。清齋淨溲桄榔麪，遠信閑封豆蔻花。清切會須歸有日，莫貪句漏足丹砂。
魯望以輪鉤相示緬懷高致因作三篇 一 皮日休
角柄孤輪細膩輕，翠篷十載伴君行。撚時解轉蟾蜍魄，拋處能啼絡緯聲。七里灘波喧一舍，五雲溪月靜三更。牛衣鮒足和蓑睡，誰信人間有利名。
魯望以輪鉤相示緬懷高致因作三篇 二 皮日休
一線飄然下碧塘，溪翁無語遠相望。蓑衣舊去煙披重，篛笠新來雨打香。白鳥白蓮爲夢寐，清風清月是家鄉。明朝有物充君信，㰂酒三缾寄夜航。
魯望以輪鉤相示緬懷高致因作三篇 三 皮日休
盡日悠然舴艋輕，小輪聲細雨溟溟。三尋絲帶桐江爛，一寸鉤含笠澤腥。用近詹何傳釣法，收和范蠡養魚經。孤篷半夜無餘事，應被嚴灘聒酒醒。
吳中書事寄漢南裴尚書 皮日休
萬家無事鏁蘭橈，鄉味腥多厭紫虈。水似棊文交度郭，柳如行障儼遮橋。青梅蔕重初迎雨，白鳥羣高欲避潮。唯望舊知憐此意，得爲傖鬼也逍遙。
夏景沖澹偶然作二首 一 皮日休
秖隈蒲褥岸烏紗，味道澄懷景便斜。紅印寄泉慙郡守，青筐與笋媿僧家。茗爐盡日燒松子，書案經時剝瓦花。園吏暫棲君莫笑，不妨猶更著南華。
夏景沖澹偶然作二首 二 皮日休
一室無喧事事幽，還如貞白在高樓。天台畫得千迴看，湖目芳來百度遊。無限世機吟處息，幾多身計釣前休。他年謁帝言何事，請贈劉伶作醉侯。
送李明府之任海南 皮日休
五羊城在蜃樓邊，墨綬垂腰正少年。山靜不應聞屈鳥，草深從使翳貪泉。蟹奴晴上臨潮檻，燕婢秋隨過海船。一事與君消遠宦，乳蕉花發訟庭前。
寄題羅浮軒轅先生所居 皮日休
亂峰四百三十二，欲問徵君何處尋。紅翠數聲瑤室響，真檀一炷石樓深。山都遣負沽來酒，樵客容看化後金。從此謁師知不遠，求官先有葛洪心。
宿報恩寺水閣 皮日休
寺鏁雙峰寂不開，幽人中夜獨裴回。池文帶月鋪金簟，蓮朵含風動玉杯。往往竹梢搖翡翠，時時杉子擲莓苔。可憐此際誰曾見，唯有支公盡看來。
醉中偶作呈魯望 皮日休
谿雲澗鳥本吾儕，剛爲浮名事事乖。十里尋山爲思役，五更看月是情差。分將吟詠華雙鬢，力以壺觴固百骸。爭得草堂歸臥去，共君同作太常齋。
寄滑州李副使員外 皮日休
兵繞臨淮數十重，鐵衣才子正從公。軍前草奏旄頭下，城上封書箭𦼮中。圍合只應聞曉雁，血腥何處避春風。故人勳重金章貴，猶在江湖積劒功。
傷史拱山人 皮日休
一緘幽信自襄陽，上報先生去歲亡。山客爲醫翻貰藥，野僧因弔卻焚香。峰頭孤冢爲雲穴，松下靈筵是石牀。宗炳死來君又去，終身不復到柴桑。
吳中言懷寄南海二同年 皮日休
曲水分飛歲已賒，東南爲客各天涯。退公秖傍蘇勞竹，移宴多隨末利花。銅鼓夜敲溪上月，布帆晴照海邊霞。三年謾被鱸魚累，不得橫經侍絳紗。
奉和魯望白鷗詩 皮日休
雪羽䙰褷半惹泥，海雲深處舊巢迷。池無飛浪爭教舞，洲少輕沙若遣棲。煙外失羣慙雁鶩，波中得志羨鳧鷖。主人恩重真難遇，莫爲心孤憶舊溪。
奉和魯望懷楊台文楊鼎文二秀才 皮日休
羊曇留我昔經春，各以篇章鬬五雲。賓草每容閑處見，擊琴多任醉中聞。釣前青翰交加倚，醉後紅魚取次分。爲說風標曾入夢，上仙初著翠霞帬。
友人以人參見惠因以詩謝之 皮日休
神草延年出道家，是誰披露記三椏。開時的定涵雲液，斸後還應帶石花。名士寄來消酒渴，野人煎處撇泉華。從今湯劑如相續，不用金山焙上茶。
傷進士嚴子重詩 皮日休
十哭都門牓上塵，蓋棺終是五湖人。生前有敵唯丹桂，沒後無家秖白蘋。箬下斬新醒處月，江南依舊詠來春。知君精爽應無盡，必在酆都頌帝晨。
奉和魯望早秋吳體次韻 皮日休
書淫傳癖窮欲死，譊譊何必頻相仍。日乾陰蘚厚堪剝，藤把欹松牢似繩。搗藥香侵白袷袖，穿雲潤破烏紗稜。安得瑤池飲殘酒，半醉騎下垂天鵬。
奉和魯望秋賦有期次韻 皮日休
十載江湖盡是閑，客兒詩句滿人間。郡侯聞譽親邀得，鄉老知名不放還。應帶瓦花經汴水，更攜雲實出包山。太微宮裏環岡樹，無限瑤枝待爾攀。
奉和魯望病中秋懷次韻 皮日休
貧病於君亦太兼，才高應亦被天嫌。因分鶴料家資減，爲置僧餐口數添。靜裏改詩空凭几，寒中注易不開簾。清詞一一侵真宰，甘取窮愁不用占。
新秋即事三首 一 皮日休
癡號多於顧愷之，更無餘事可從知。酒坊吏到常先見，鶴料符來每探支。涼後每謀清月社，晚來專赴白蓮期。共君無事堪相賀，又到金虀玉鱠時。
新秋即事三首 二 皮日休
堪笑高陽病酒徒，幅巾瀟灑在東吳。秋期淨掃雲根瘦，山信迴緘乳管粗。白月半窗抄朮序，清泉一器授芝圖。乞求待得西風起，盡挽煙帆入太湖。
新秋即事三首 三 皮日休
露槿風杉滿曲除，高秋無事似雲廬。醉多已任家人厭，病久還甘吏道疎。青桂巾箱時寄藥，白綸臥具半拋書。君卿脣舌非吾事，且向江南問鰒魚。
南陽潤卿將歸雷平因而有贈 皮日休
借問山中許道士，此迴歸去復何如。竹屏風扇抄遺事，柘步輿竿繫隱書。絳樹實多分紫鹿，丹沙泉淺種紅魚。東卿旄節看看至，靜啓茅齋慎掃除。
訪寂上人不遇 皮日休
何處尋雲暫廢禪，客來還寄草堂眠。桂寒自落翻經案，石冷空消洗鉢泉。爐裏尚飄殘玉篆，龕中仍鏁小金仙。須將二百籤迴去，得得支公恐隔年。
顧道士亡弟子以束帛乞銘于余魯望因賦戲贈日休奉和 皮日休
師去東華卻鍊形，門人求我誌金庭。大椿枯後新爲記，仙鶴亡來始有銘。瓊板欲刊知不朽，冰紈將受恐通靈。君才莫歎無茲分，合注神玄劒解經。
秋夕文宴得遙字 皮日休
啼螿衰葉共蕭蕭，文宴無喧夜轉遙。高韻最宜題雪讚，逸才偏稱和雲謠。風吹翠蠟應難刻，月照清香太易消。無限玄言一杯酒，可能容得蓋寬饒。
南陽廣文欲於荆襄卜居因而有贈 皮日休
地脉從來是福鄉，廣文高致更無雙。青精飯熟雲侵竈，白{衤劫}裘成雪濺窗。度日竹書千萬字，經冬朮煎兩三缸。鱸魚自是君家味，莫背松江憶漢江。
寄毘陵魏處士朴 皮日休
文籍先生不肯官，絮巾衝雪把魚竿。一堆方冊爲侯印，三級幽巖是將[壇]。醉少最因吟月冷，瘦多偏爲臥雲寒。兔皮衾暖篷舟穩，欲共誰遊七里灘。
初冬偶作寄南陽潤卿 皮日休
寓居無事入清冬，雖設樽罍酒半空。白菊爲霜翻帶紫，蒼苔因雨卻成紅。迎潮預遣收魚笱，防雪先教蓋鶴籠。唯待支硎最寒夜，共君披氅訪林公。
冬曉章上人院 皮日休
山堂冬曉寂無聞，一句清言憶領軍。琥珀珠黏行處雪，椶櫚箒掃臥來雲。松扉欲啓如鳴鶴，石鼎初煎若聚蚊。不是戀師終去晚，陸機茸內足毛羣。
寄題鏡巖周尊師所居 皮日休
八十餘年住鏡巖，鹿皮巾下雪髟髟。牀寒不奈雲縈枕，經潤何妨雨滴函。飲澗猨迴窺絕洞，緣梯人歇倚危杉。如何計吏窮於鳥，欲望仙都舉一帆。
寒夜文宴得泉字 皮日休
分明競襞七香牋，王郎風姿盡列仙。盈篋共開華頂藥，滿缾同坼惠山泉。蟹因霜重金膏溢，橘爲風多玉腦鮮。吟罷不知詩首數，隔林明月過中天。
庚寅歲十一月新羅弘惠上人與本國同書請日休爲靈鷲山周禪師碑將還以詩送之 皮日休
三十麻衣弄渚禽，豈知名字徹雞林。勒銘雖即多遺草，越海還能抵萬金。鯨鬣曉掀峰正燒，鼇睛夜沒島還陰。二千餘字終天別，東望辰韓淚灑襟。
送潤卿博士還華陽 皮日休
雪打篷舟離酒旗，華陽居士半酣歸。逍遙只恐逢雲將，恬澹真應降月妃。仙市鹿胎如錦嫩，陰宮燕肉似酥肥。公車草合蒲輪壞，爭不教他白日飛。
寒日書齋即事三首 一 皮日休
參佐三間似草堂，恬然無事可成忙。移時寂歷燒松子，盡日殷勤拂乳牀。將近道齋先衣褐，欲清詩思更焚香。空庭好待中宵月，獨禮星辰學步罡。